ToekomsVenster: Grootmense speel nie in vlak water nieFoto: Elias Domsch/Unsplash.com “En toe Hy ophou met spreek, sê Hy vir Simon: Vaar uit na die diep water en laat julle nette sak om te vang.” − Lukas 5:4 (AFR 53) Kom kuier saam met my nog ŉ slag by die see. Ai, ŉ mens kan nie verstaan dat mense wat by die see woon sê dat hulle dit nie eers meer raaksien nie. Die magtige oseaan beïndruk. Die son wat soggens op die horison verskyn en pad oor die water kloof tot binne die vertrek waar jy staan en by die venster uitkyk. Die son wat soos ŉ vuurbal alles was donker was kanselleer en met magtige strale die dag opeis. Dit is asof die son sê: “Staan op, dit is tyd vir aksie. Slaap, hoe nodig ook al, is vir eers verby”. Christus wil skyn oor jou lewe. Die golfies wat op die strand uitspoel is klein en onskuldig. Kinders speel daarin. Dit is net te mooi om te hoor hoe hulle jubel en jil van lekker kry. Dit is kompleet asof ŉ magtige golf oor hulle gebreek het. Intussen is dit ŉ paar skuimbolletjies wat hulle voetjies natmaak. Trouens, die golfie het nog nie eens behoorlik gebreek nie, dan kies die klein kindertjies koers na waar mamma en pappa effens verder toesig hou. Kosbaar en dierbaar. Die klein golfies is vir kinders bedoel, nie vir grootmense nie. Grootmense, met behoud van die allergrootste respek vir die see, waag dit dieper. Jy gaan na daar waar die watermassa opstu, en op die punt wat dit breek duik jy in die lopende voortstuwende energiestroom in. Dan beleef jy die wonder daarvan om gedra te word deur die water. Teen ŉ opwindende spoed word jy strand se kant toe gedra. Sodra jy tot verhaal kom gaan jy terug, doen dit weer ŉ keer en nog ŉ keer. Die opwinding, avontuur en bykans gewigloosheid van die oomblik maak dat jy dit weer wil ervaar. Christene speel nie in die vlak water van die geloof nie. Kinders praat van liewe Jesus wat in hul hartjies woon. Kinders sing liedjies soos: “My God is so groot, so sterk en so magtig, daar is niks wat my God nie kan doen”. Grootmense, volwasse in die geloof, waag dit met hierdie groot God, sluit aan by dit waarmee Hy besig is, leef met die gebed en vra: “Stuur my Here, ek sal gaan”. Speel jy dalk nog in die vlakwater, eintlik niks meer as ŉ bietjie skuim van die geloofslewe nie, of bevind jy jouself onder die waagmoediges? Die water sal jou dra, maar as die golf breek moet jy seker maak dat jy gereed is om dit te ry.